Virallinen lehti nro C 158 , 25/05/1998 s. 0193



KIRJALLINEN KYSYMYS P-3837/97 komissiolle esittäjä(t): Johannes Blokland (I-EDN) (21. marraskuuta 1997) Aihe: Dieselmoottorien karsinogeeniset päästöt New Scientist -lehden 25. lokakuuta 1997 ilmestyneen numeron mukaan japanilaiset tutkijat ovat löytäneet erittäin mutageenisen aineen nimeltä 3-nitrobentsantroni. Sitä esiintyy hyvin pieniä määriä dieselmoottorien päästöissä, mutta aine on erittäin karsinogeeninen. Se aiheuttaa neljänneksen enemmän bakteeri-DNA:n mutaatioita kuin seuraavaksi voimakkain mutageeninen aine. Sitä vapautuu erityisesti raskaassa lastissa ajavien dieselkuorma-autojen päästöissä. Tutkijat uskovat, että viime aikoina kaupunkialueilla lisääntyneiden keuhkosyöpätapausten ja tätä ainetta sisältävien päästöjen välillä on yhteys. 1. Voiko komissio vahvistaa tätä erittäin karsinogeenista ainetta koskevan japanilaisen tutkimuksen tulokset? 2. Mitä EU:n tutkimuspolitiikkaa ja raskaiden kuorma-autojen dieselmoottoreita koskevia johtopäätöksiä komissio tekee tämän japanilaisen tutkimuksen perusteella? Komission jäsenen Ritt Bjerregaardin komission puolesta antama vastaus (19. joulukuuta 1997) Komissio on tietoinen tutkimuksesta, johon parlamentin jäsen kysymyksessään viittaa. Tämän 3-nitrobentsantronista Japanissa tehdyn tutkimuksen tulokset on julkaistu aivan äskettäin, eikä niitä ole vielä yleisesti arvioitu tieteellisissä piireissä, joista merkittävimpiä on WHO:n kansainvälinen syöväntutkimuskeskus. Näin ollen komissiokaan ei voi vahvistaa tutkimuksen tuloksia. Epidemiologisen tiedon perusteella tupakkatuotteet ovat merkittävin tekijä keuhkosyöpätapausten lisääntymisessä. Olisi hätiköityä muuttaa tätä näyttöön perustuvaa tosiasiaa yhden tutkimuksen ja tutkijoiden henkilökohtaisten arvioiden perusteella. Mainittu 3-nitrobentsantroni on yksi monista polysyklisistä aromaattisista hiilivedyistä (PAH), joita syntyy osana ajoneuvojen päästöjä ja muita fossiilisia polttoaineita poltettaessa. PAH:t luokitellaan karsinogeeneiksi. PAH-päästöt liittyvät läheisesti diesel- ja bensiinikäyttöisistä moottoreista sekä muista lähteistä peräisin oleviin hiukkaspäästöihin. Hiukkaspäästöjä rajoittamalla onkin mahdollista vähentää myös PAH-päästöjä. Komissio antoi 8. lokakuuta 1997 ehdotuksen neuvoston direktiiviksi ((KOM(97)500. )), jossa vahvistetaan useiden ilman epäpuhtauksien, kuten hiukkasten, pitoisuuden raja-arvot. Ehdotuksen pääasiallisena tarkoituksena on vähentää hiukkaspäästöjen muita kuin syöpää aiheuttavia vaikutuksia ihmisten terveyteen, mutta sillä pyritään myös vähentämään entisestään liikenteestä ja muista lähteistä peräisin olevia PAH-päästöjä. Ilman laadun raja-arvoista PAH-pitoisuuksien osalta annetaan aikanaan oma ehdotus. Yhteisö on antanut lainsäädäntöä tai laatii paraikaa säädöksiä dieselajoneuvoista peräisin olevien hiukkasten kokonaispäästöjen asteittaisesta vähentämisestä (niissä on kyse yhteensä noin 70 prosentin vähennyksestä vuosina 1990-2010). Viimeisin edistysaskel on ensimmäinen Auto/Oil-ohjelma ((KOM(96)248 lopullinen. )). Raskaisiin ajoneuvoihin liittyen komissio on tehnyt ehdotuksen EURO III -standardeiksi ((KOM(97)627. )), jotka tulevat voimaan vuonna 2000 ja joiden ansiosta hiukkasten kokonaispäästöt vähentyvät 30 prosenttia EURO II -standardeihin verrattuna. Valmisteilla olevassa komission Auto/Oil II -ohjelmassa tarkastellaan yksityiskohtaisemmin tieliikenteestä ja muista lähteistä peräisin olevien epäpuhtauksien torjuntamenetelmiä pyrkimyksenä saavuttaa ilman laatua koskevat standardit kustannuksiltaan mahdollisimman tehokkaalla tavalla vuoteen 2010 mennessä. Ohjelmassa otetaan huomioon kaikki PAH-päästöjen vaikutuksista saatavilla olevat tiedot. Ohjelman yhteydessä ja osana yhtenäistä toimintasuunnitelmaa komissio aikoo ehdottaa ajoneuvojen päästöjä ja polttoaineen laatua koskevia uusia standardeja, jotka tulisivat voimaan vuonna 2005 ja joilla joko vahvistetaan tai muutetaan henkilö- ja pakettiautojen päästöjä koskeviin direktiiviehdotuksiin sisältyviä ohjeellisia standardeja. Lisäksi komissio aikoo tehdä ehdotuksen raskaiden ajoneuvojen päästöjä koskevista standardeista, jotka otettaisiin käyttöön vuonna 2005. Komission nykyisessä ja tulevassa tutkimuksessa ja politiikassa on tarkoitus syventää sekä kaupunki-ilman sisältämien hiukkasten fysikaalis-kemiallisen luonteen että ajoneuvojen pakokaasupäästöjen ja ihmisten terveyden välisen syysuhteen ymmärtämistä ja pohtia, onko päästöjen vähentämistoimia syytä kohdentaa entistä huolellisemmin mm. ottamalla käyttöön uusien epäpuhtauksien pitoisuuksia sääteleviä standardeja ja uusia mittaustekniikoita.